有自蜀来者因感舊遊作短歌
作者：陸游
朝代：宋

paragraphs: 錦城如海行不極，馬迹重重車轂擊。
家住城西三十年，聞說城東未曾識。
看花走馬宿中路，經月酒徒無覓處。
露香風暖海棠開，碧雞坊中倘相遇。
放翁憔悴鬢成絲，空有西遊千首詩。
今朝雨霽上危榭，意氣頗如年少時。
持杯欲作消愁計，酒未著人愁已醉。
不成題句寫幽情，一幅鮫綃空寄泪。